b"\n_START_ARTICLE_\nPotsdamkonferencen\n_START_PARAGRAPH_\nPotsdam-konferencen var en konference mellem Sovjetunionen, USA og Storbritannien, der fandt sted umiddelbart efter afslutningen af kamphandlingerne p\xc3\xa5 det europ\xc3\xa6iske kontinent. Frankrig var ikke til stede, men underskrev som bes\xc3\xa6ttelsesmagt slutdokumentet. Konferencen fandt sted fra d. 17. juli til 2. august 1945 p\xc3\xa5 slottet Cecilienhof i Potsdam sydvest for Berlin. Deltagerne p\xc3\xa5 konferencen var lederne af de tre lande, Josef Stalin, Harry Truman og Winston Churchill samt deres udenrigsministre. Den 27. juli m\xc3\xa5tte Churchill tr\xc3\xa6de tilbage som britisk premierminister som f\xc3\xb8lge af et valgnederlag og blev afl\xc3\xb8st i Potsdam af Labour-lederen Clement Attlee._NEWLINE_Under konferencen udf\xc3\xa6rdigede de tre lande de n\xc3\xa6rmere retningslinjer for den politik, der skulle f\xc3\xb8res under okkupationen og rekonstruktionen af Tyskland i efterkrigstiden. I till\xc3\xa6g hertil blev der udf\xc3\xa6rdiget en erkl\xc3\xa6ring, som omfattede en advarsel til Japan om komplet overgivelse eller total \xc3\xb8del\xc3\xa6ggelse._NEWLINE_Det f\xc3\xa6rdige dokument indeholdt bestemmelser, som de fire bes\xc3\xa6ttelsesmagter skulle efterleve, og understregede, at de fire tilstr\xc3\xa6bte en samlet styring af Tyskland, og at de ville dele ansvaret.\n_START_SECTION_\nForhistorie\n_START_PARAGRAPH_\nDe Allierede var allerede ved Casablanca-konferencen i januar 1943 blevet enige om at kr\xc3\xa6ve en betingelsesl\xc3\xb8s kapitulation af Tyskland. Med Teherankonferencen i december 1943 havde de Allierede dog gjort sig flere og grundigere tanker om, hvad de skulle g\xc3\xb8re med de tyske omr\xc3\xa5der, n\xc3\xa5r Tyskland var besejret. Nogle faste retningslinjer for bes\xc3\xa6ttelsespolitikken i de tyske omr\xc3\xa5der blev dog ikke fastlagt; til geng\xc3\xa6ld var denne konference ikke afvisende over for ideer om en opsplitning af Tyskland i forskellige selvst\xc3\xa6ndige nationer._NEWLINE_Ved Jaltakonferencen i februar 1945, hvor Tysklands nederlag var tydeligt, opn\xc3\xa5edes enighed om de pr\xc3\xa6cise gr\xc3\xa6nser for de Allieredes bes\xc3\xa6ttelseszoner. Det blev besluttet at oprette en f\xc3\xa6lles centralkommission, der skulle standardisere styringen af de forskellige bes\xc3\xa6ttelseszoner. Med dette skridt var ideen opgivet om et Tyskland opsplittet i forskellige uafh\xc3\xa6ngige nationer ._NEWLINE_Med oph\xc3\xb8ret af Stortyskland ved landets betingelsesl\xc3\xb8se kapitulation den 8. maj 1945 tr\xc3\xa5dte bestemmelserne fra de tidlige konferencer i kraft. De fire besluttede at holde et m\xc3\xb8de, der skulle pr\xc3\xa6cisere f\xc3\xa6lles retningslinjer for bes\xc3\xa6ttelsespolitikken i bes\xc3\xa6ttelseszonerne.\n_START_SECTION_\nRetningslinjer for bes\xc3\xa6ttelsespolitikken i det besejrede Tyskland\n_START_PARAGRAPH_\nResultatet af konferencen var enighed om f\xc3\xa6lles retningslinjer for den politik, de sejrende magter skulle f\xc3\xb8re i deres respektive bes\xc3\xa6ttelseszoner._NEWLINE_Konferencens resultat er de fem hovedpunkter, der undertiden ogs\xc3\xa5 kaldes de fem D'er p\xc3\xa5 engelsk:\n_START_SECTION_\nDenazificering\n_START_PARAGRAPH_\nDenazificeringen (p\xc3\xa5 tysk kaldet Entnazifizierung) var de Allieredes l\xc3\xb8fte til hinanden om gennem forskellige processer, sanktioner og forholdsregler at fjerne alle nazistiske elementer fra presse, kultur, administration, domstolene og politiske omr\xc3\xa5der. Det gjaldt ogs\xc3\xa5 om gennem undervisningsprogrammer at opdrage og forklare tyskerne om de forbrydelser, deres land havde for\xc3\xb8vet. Afnazificeringen blev praktiseret meget forskelligt i de fire bes\xc3\xa6ttelseszoner.\n_START_SECTION_\nDemilitarisering\n_START_PARAGRAPH_\nVed Potsdam-konferencen blev det besluttet at opl\xc3\xb8se de tyske v\xc3\xa6bnede styrker og fjerne alle v\xc3\xa5ben og v\xc3\xa5beninstallationer, for at fjerne risikoen for alle former for tysk angreb. Demilitariseringen blev ogs\xc3\xa5 tolket forskelligt i de forskellige zoner. Under den kolde krig i midten af 1950'erne fik b\xc3\xa5de Vesttyskland og \xc3\x98sttyskland egne milit\xc3\xa6re styrker.\n_START_SECTION_\nDemokratisering\n_START_PARAGRAPH_\nFor at Tyskland ikke skulle blive en totalit\xc3\xa6r stat igen, var der interesse i at skabe en demokratisk tradition, der i Tyskland havde lidt nederlag under Weimarrepublikken. USSR, USA og Storbritannien forpligtede sig i Potsdam til at opbygge stabile, demokratiske institutioner i deres zoner og til at fremelske demokratiske traditioner i presse, skoler og samfund. Uddannelsessystemet skulle indrettes, s\xc3\xa5 elever l\xc3\xa6rte noget om demokratiet, og demokratiske partier skulle tillades og hj\xc3\xa6lpes over hele det besatte Tyskland.\n_START_SECTION_\nDemontering\n_START_PARAGRAPH_\nIs\xc3\xa6r Sovjetunionen havde lidt under 2. verdenskrig, og konferencen besluttede at kompensere landet ved at lade det modtage enorme m\xc3\xa6ngder materiel og udstyr fra is\xc3\xa6r tysk industri. Et andet sigte med demonteringen var at sv\xc3\xa6kke muligheden for en ny tysk stormagt._NEWLINE_Dette punkt er omdiskuteret, fordi det stred mod \xc3\xb8nsket om at skabe stabile og demokratiske forhold i det besatte Tyskland.\n_START_SECTION_\nDecentralisering\n_START_PARAGRAPH_\nKonferencen s\xc3\xa5 en stor del af grunden til Hitlers succes i den centralisering, han havde gennemtrumfet. Den h\xc3\xa5bede ved fremelskelsen af en regional, f\xc3\xb8deral struktur at kunne undg\xc3\xa5 endnu en tysk, centralistisk storstat.\n_START_SECTION_\nTyske \xc3\xb8stomr\xc3\xa5der\n_START_PARAGRAPH_\nAllerede umiddelbart efter 2. verdenskrigs afslutning begyndte Sovjetunionens indlemmelse af de tidligere tyske \xc3\xb8stprovinser, en indlemmelse de Allierede p\xc3\xa5 sovjetisk initiativ var blevet enige om ved andre konferencer. Ved Potsdam-konferencen blev de polske og sovjetiske anneksioner af tidligere tysk land accepteret af USA og Storbritannien, og Oder-Neisse-linjen blev fastlagt som Tysklands fremtidige \xc3\xb8stlige gr\xc3\xa6nse.\n_START_SECTION_\nBestemmelserne om krav til Japan\n_START_PARAGRAPH_\nJapan havde endnu ikke overgivet sig, og konferencen besluttede at udf\xc3\xa6rdige et f\xc3\xa6lles krav til Japan om at overgive sig betingelsesl\xc3\xb8st. Dette f\xc3\xa6lles krav kendes ogs\xc3\xa5 under navnet Potsdam-deklarationen. Sovjetunionen er ikke medunderskriver p\xc3\xa5 denne del af erkl\xc3\xa6ringen \xe2\x80\x93 og blev ikke taget med p\xc3\xa5 r\xc3\xa5d i formuleringen."